Ottar er 70 år gammel pensjonert postfunksjonær. Han bor sammen med kona i en leilighet i 2. etasje i en blokk uten heis. De har to voksne barn, som begge er friske. Ottar har hatt diabetes mellitus i ca. 10 år og blodsukkeret er godt regulert med to insulindoser daglig. For 15 år siden hadde han magesår, men siden har magen for det meste vært nokså grei. Han plages imidlertid med treg vannlating og han har fått beskjed av legen at prostata er forstørret. Han må opp og late vannet 2-3 ganger hver natt. Men utover dette hadde han stort sett vært frisk. Han har røykt i mange år, den seneste tida 5-10 sigaretter daglig og han har prøvd å slutte flere ganger. Han er ikke avholdsmann, men har et svært moderat alkoholforbruk.

For ca. 3 måneder siden var han innlagt i sykehuset med brystsmerter og det ble da påvist et nokså lite hjerteinfarkt i fremre vegg. Han ble utskrevet med anbefaling om å ta en liten dose acetylsalicylsyre daglig, men han måtte snart slutte med dette på grunn av tendens til sure oppstøt og murring i magen. 
Noen uker etter sykehusoppholdet begynte Ottar å kjenne ubehag i brystet og øverst i magen når han gikk opp trappa til leiligheten. Etter hvert merket han dette ubehaget bare han reiste seg fra sofaen. Både han og kona ble svært engstelige. Hun kontaktet lege, og Ottar ble på ny innlagt i sykehuset. 

Ved innleggelsen hadde han ingen smerter, men brystsmertene kom bare han reiste seg fra senga og gikk på toalettet. Det var normale funn ved klinisk undersøkelse. 
BT 115/80, puls 72 regelmessig, høyde 178 cm, vekt 93 kg. EKG viste gjennomgått fremreveggsinfarkt, uendret fra forrige undersøkelse.

Resultat av blodprøver:
Hb


12,6 g/dl 

LPK


7,0 x 10^9/l 
Trombocytter 

178 x 10^9/l 
CK-MB

<5µg/l
Troponin T

<0,01µg/l
Glukose 

6.4 mmol/l 
Kreatinin 

121 mmol/l 

Det ble utført coronar angiografi, som viste stenoser på både høyre og venstre coronararterie. 
Etter at han hadde startet behandling med betablokker, kunne han gå halve trappen til etasjen over før han fikk lett murring i brystet. Han gikk med på legens forslag om å få operert de tette blodårene til hjertet og 10 dager etter innleggelsen ble det lagt venegraft til høyre koronararterie og til ei grein av venstre koronararterie. 
Preoperativt var det problemer med å få lagt inn urinveiskateter, men selve operasjonen forløp greit. Diuresen var rikelig og urinen var rødfarvet de første to timene etter at han ankom til overvåkningsavdelingen og man fikk da en mistanke om urinveisinfeksjon. Ca. 6 timer postoperativt sank timediuresen til under 30 ml til tross for at han hadde fått rikelig intravenøs væske, og han fikk lette ødemer. Det var liten effekt av furosemid (et potent diuretikum) intravenøst.. Noen timer seinere sank blodtrykket til 75/50, og han fikk rask puls. Temperaturen var da +39,2 °C.

Det viser seg at Ottar gjennomgår en generell aktivering av betennelsesprosesser med komplementaktivering, noe som kan forekomme etter slike operasjoner.

Morgenen etter operasjonsdagen var temperaturen +38,5 °C. 
I løpet av de to første postoperative døgnene kom det 1560 ml blod via toraksdrenene og Hb sank ytterligere til 8,2 g/dl. Han fikk 2 enheter erytrocyttkonsentrat (SAGMAN-blod) og seinere ytterligere 5 enheter erytrocyttkonsentrat. Postoperativt steg se-kreatinin til en maksimal verdi på 407 mmol/L fire dager etter operasjonen. Deretter normaliserte verdien seg gradvis. Denne forbigående nyresvikten kan forklares med blodtrykksfall på grunn av blodtapet og derav følgende redusert filtrasjon i nyrene.
Både Ottar og kona var svært bekymret, og hun var på sykehuset nesten hele tiden. Barna kom til hjembyen og besøkte faren hver dag. 
Men Ottar kom seg gradvis, 16 dager etter operasjonen kunne han utskrives til opphold på en rekonvalesensinstitusjon..

Oppgave 1

a)


Ottar har gjennomgått et ”lite hjerteinfarkt i fremre vegg”.

Hva menes med infarkt? 
Hvilke mekanismer fører til infarkt? 
b)

Er det noen årsakssammenheng mellom det infarktet Ottar hadde for tre måneder siden og de brystsmertene som førte til at han nå ble innlagt på sykehuset? 
Hvordan er i så fall sammenhengen?

Oppgave 2

a)

På sykehuset ble det påvist at Ottar hadde flere forsnevringer i kranspulsårene. 
Hva kalles denne tilstanden? 
Beskriv mekanismene som fører til at slike forsnevringer dannes.

b)
Hvilke risikofaktorer kan ha gjort at Ottar er særlig utsatt for å utvikle slike forandringer i blodårene? Forklar.
Oppgave 3

a)
Etter operasjonen fikk Ottar forbigående nedsatt nyrefunksjon og lette ødemer. 
Forklar hva som menes med ødem. 
Hvilke ulike mekanismer kan føre til ødemutvikling?
b)

Hvilke av disse mekanismene er mest sannsynlig ansvarlig for tilstanden hos Ottar? Begrunn svaret.
Oppgave 4

a)
Ottar har forstørret prostata. 
Hvilke mekanismer kan føre til at et organ blir forstørret? 
Hvilken av disse er den mest sannsynlig forklaringen i Ottars tilfelle? 
Diskuter eventuelle alternative forklaringer.
b) 
Forklar sammenhengen mellom forstørrelsen av prostata og Ottars vannlatingsplager.

